Centar za rehabilitaciju Josipovac
Na rijeci 13/A
20207 Mlini
Klasa: 023-08/26-01/01
Urbroj: 2117-126-13-26-6
Mlini, 23. srpnja 2026. godine

ZAPISNIK SA 8. SJEDNICE UPRAVNOG VIJEĆA

Prisutni:
Silvija Petrlić Saltarić - predsjednica Upravnog vijeća (predstavnica osnivača), Nikolina Duper - zamjenica predsjednice Upravnog vijeća (predstavnica osnivača), Martina Rašica Kežić - članica Upravnog vijeća (predstavnica radnika), Zdravko Đanović - član Upravnog vijeća (predstavnik roditelja/skrbnika korisnika), Toni Đerek - ravnatelj Centra za rehabilitaciju Josipovac, Marija Jelić - članica Upravnog vijeća (predstavnica osnivača)
Opravdano odsutan:
Pero Papac - predstavnik sindikata zaposlenih u sustavu socijalne skrbi

Sjednica je počela u 13:00 sati sa uvodnom riječi predsjednice Upravnog vijeća. Predložila je da se iz prijedloga dnevnog reda skinu točka 5. Odluka o imenovanju Stručnog povjerenstva za javnu nabavu i točka 6. Odluka o ovlaštenju ravnatelja Centra za potpisivanje Odluke o odabiru ekonomski najpovoljnije ponude. Kao razlog je navela da ravnatelj ima ovlasti za samostalno donošenje navedenih odluka. Izmijenjeni dnevni red:
1. Usvajanje Zapisnika sa 7. sjednice Upravnog vijeća
2. Usvajanje Financijskog izvještaja za razdoblje 01.01 – 30.06.2026. godine
3. Usvajanje Prijedloga izmjene Financijskog plana za 2026. godinu
4. Usvajanje Prijedloga polugodišnjeg izvještaja o izvršenju Financijskog plana za 2026. godinu
5. Razno
Dnevni red je usvojen jednoglasno. Krenula je rasprava po točkama.
1. Usvajanje Zapisnika sa 7. sjednice Upravnog vijeća
Zapisnik sa prethodne sjednice je pročitao i predstavio ravnatelj CZRJ Toni Đerek te ga dao na usvajanje. Zapisnik je usvojen jednoglasno.

2. Usvajanje Financijskog izvještaja za razdoblje 01.01 – 30.06.2026. godine
Izvještaj je pročitao ravnatelj CZRJ Toni Đerek. Dodatno je obrazložio pojedine stavke Izvješća, točnije zašto su sanacija štete na zidovima Centra usred (vlaga i dotrajalost), popravak perilica u praonici (tehnički kvar) i kotlova u kotlovnici (servis) plaćeni iz vlastitih sredstava. Predsjednica je upitala zašto se inače takvi troškovi ne pokrivaju putem osiguranja, na što  je ravnatelj odgovorio kako ministarstvo putem svog fonda pokriva sve takve izvanredne troškove. Cjelokupno Izvješće se nalazi u prilogu ovog zapisnika. Nakon kraće rasprave Izvješće je usvojeno jednoglasno.

3. Usvajanje Prijedloga izmjene Financijskog plana za 2026. godinu
Prijedlog je pročitao ravnatelj CZRJ Toni Đerek. Upoznao je vijeće sa naredbom Ministarstva iz travnja 2026. o uštedama u Proračunu uslijed događaja u svijetu pa su zbog toga iz ranije usvojenog plana skinuta sredstva u visini 10. 000,00€ (stavka energenti). Prijedlog je u prilogu ovog zapisnika i usvojen je jednoglasno.

4. Usvajanje Prijedloga polugodišnjeg izvještaja o izvršenju Financijskog plana za 2026. godinu
Prijedlog je pročitao ravnatelj CZRJ Toni Đerek. Detaljnije je pojasnio kadrovske promjene i promjene u broju korisnika koje su se dogodile te kako se one redovito financijski pokrivaju prema planu. Nadalje, pojasnio je trenutnu prihodovnu i rashodovnu stranu poslovanja Centra gdje je sve unutar predviđenog financijskog okvira. Prijedlog je u prilogu ovog zapisnika i usvojen je jednoglasno.

5. Razno
a) Ravnatelj je Vijeće upoznao sa novostima vezanim za obnovu, uređenje i nadogradnju prostorija Centra te vanjskog okoliša. Ishodovana je građevinska dozvola za navedene radove i postala pravovaljana. Financijska sredstva su osigurana putem bespovratnih financijskih sredstava iz fondova EU. Formalnost potpisivanja samog Ugovora u Ministarstvu je ostavljena u skorije vrijeme i obaviti će se u paketu kada se kompletiraju postupci u ostalim ustanovama koje su dio ovog projekta. Zdravko Đanović je izrazio zabrinutost za korisnike tijekom same izvedbe ovih opsežnih radova, ponajviše radi buke te prisutnosti radnika i mehanizacije. Na to mu je Ravnatelj pojasnio da će u slučaju potrebe dio korisnika biti izmješten na određeno vrijeme u prostorije izvan Centra ako bude potrebe, a sve u dogovoru sa izvođačima radova. Konačna odluka o tome će se donijeti na Stručnom vijeću kada se odredi izvođač radova, vidi koja će biti dinamika radova i koji slobodni prostori dolaze u obzir kao opcija.
b) Ravnatelj je upoznao Vijeće o novom Pravilniku o sistematizaciji radnih mjesta kojim se predviđa osnivanje novog odjela. Taj odjel bi zapravo bio i mobilni tim stručnih radnika koji bi svoje poslova obavljali na terenu po potrebi u školama gdje nedostaje stručnjaka u stručno razvojnim službama, a spadao bi u Odjel usluga u zajednici. Uz to predviđeno je zapošljavanje i deset osobnih asistenata.
c) Ravnatelj je upoznao Vijeće sa kronologijom događaja koji su prethodili odlasku korisnika iz Centra, kao i događajima nakon toga. Nakon odlaska Korisnika iz Centra na liječenje došlo je do širenja neutemeljenih informacija na društvenim mrežama na štetu rada Centra.
d) Ravnatelj je obavijestio Vijeće da je Centar potpisao dva ugovora sa volonterima koji će korisnike u svoje slobodno vrijeme provoditi s njima u šetnji , kavi, izlasku.

Sjednica je zaključena u 14:35 sati.


Zapisničar: Dražen Šprem


Predsjednica Upravnog vijeća
                                                                                                                          Silvija Petrlić Saltarić
